На основу члана 32. Закона о локалној самоуправи („Службени гласник РС“, број 129/2007, 83/2014 - др. закон, 101/2016 - др. закон и 47/2018) и члана 40. Статута општине Медвеђа („Службени гласник града Лесковца “, број 9/2019), у циљу реализације мера и активности предвиђених Локалним антикорупцијским планом општине Медвеђа („Службени гласник града Лесковца “, број 21/2018), Скупштина општине Медвеђа, на седници започетој 17. јуна 2019. године, донела је

ОДЛУКУ О ПРИЈАВЉИВАЊУ И УПРАВЉАЊУ ПРИВАТНИМ ИНТЕРЕСИМА ЈАВНИХ ФУНКЦИОНЕРА ОПШТИНЕ МЕДВЕЂА У ПОСТУПКУ ДОНОШЕЊА ОПШТИХ АКАТА

Члан 1.

Овом одлуком ближе се уређује поступак пријављивања и управљања приватним интересима јавних функционера општине Медвеђа,у поступку утврђивања предлога и доношења одлука и других општих аката из надлежности Скупштине општине Медвеђа.

Члан 2.

Јавни функционер, у смислу ове одлуке, јесте Председник Општинског већа општине Медвеђа(у даљем тексту:Председник), члан Општинског већа општине Медвеђа(у даљем тексту: члан већа) и одборник Скупштине општине Медвеђа(у даљем тексту: одборник).

Приватни интерес јавног функционера, у смислу ове одлуке, јесте било каква корист или погодност за јавног функционера или за друго са њиме повезано лице у вези са предметом одлуке или другог општег акта у чијем предлагању, односно доношењу учествује.

На одређивање круга повезаних лица, у смислу одредби ове одлуке, примењују се прописи којима се уређује спречавање сукоба интереса при вршењу јавних функција.

Члан 3.

Јавни функционер је дужан да пријави приватни интерес у вези са одлуком или другим општим актом у чијем предлагању или доношењу учествује.

Члан 4.

Пријављивање и управљање приватним интересом одборника у поступку усвајања одлука и других општих аката из надлежности Скупштине општине Медвеђа, врши се на начин и по поступку уређеним Пословником Скупштине.

Члан 5.

Председник, односно члан већа, дужан је да одмах по сазнању, а најкасније првог наредног радног дана, пријави писаним путем органу надлежном за решавање сукоба интереса јавних функционера,у смислу закона којим се уређује спречавање сукоба интереса при вршењу јавних функција, Општинском већу општине Медвеђа (у даљем тексту: Општинско веће) и Савету за праћење примене Етичког кодекса постојање приватног интереса у погледу предмета одлуке или другог општег акта чији предлог утврђује Општинско веће.

Члан већа је дужан да о постојању приватног интереса из става 1. овог члана истог дана обавести јавност путем средстава јавног информисања или на други примерен начин.

Члан 6.

Сматраће се да приватни интерес члана већа не постоји уколико се корист или погодност предвиђена одлуком или другим општим актом чији се предлог утврђује односи на све грађане на територији општине Медвеђа.

Члан 7.

Члан већа је дужан да се уздржи од било каквих активности у вези са доношењем одлуке или општег акта из члана 3. ове одлуке од тренутка достављања пријаве до тренутка добијања обавештења од органа надлежног за решавање сукоба интереса јавних функционера, у смислу закона којим се уређује спречавање сукоба интереса при вршењу јавних функција.

Члан 8.

Савет за праћење примене Етичког кодекса даје савете и смернице у вези са пријављивањем приватног интереса јавних функционера, води евиденцију о пријавама приватног интереса јавних функционера и прати извршавање обавезе пријављивања приватних интереса јавних функционера.

Члан 9.

Евиденција о пријавама приватних интереса јавних функционера садржи податке о датуму пријема пријаве;предмету пријаве и обавештењу органа надлежног за решавање сукоба интереса јавних функционера, које буде достављено Општинском већу, у складу са законом којим се уређује спречавање сукоба интереса при вршењу јавних функција.

Евиденција о пријавама приватних интереса јавних функционера објављује се на интернет презентацији Општине Медвеђа.

Члан 10.

Савет за праћење примене Етичког кодекса извештава Скупштину о пријављивању приватних интереса јавних функционера у поступку доношења општих аката.

Извештај из става 1. овог члана подноси се Скупштини најкасније до 31. марта текуће године за претходну годину.

Извештај из става 1. овог члана садржи податке о броју и предмету пријава приватног интереса и податке о праћењу извршавања обавезе пријављивања приватног интереса.

Извештај из става 1. овог члана објављује се на интернет презентацији Општине Медвеђа.

Члан 11.

Ова одлука ступа на снагу осмог дана од дана објављивања у „Службеном гласнику града Лесковца“.

СКУПШТИНА ОПШТИНЕ МЕДВЕЂА

06 Број:06-25/2019/6 од 19. јуна 2019. године

ПРЕДСЕДНИК СКУПШТИНЕ,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Милан Стевановић, струк.менаџ.